عثمانی_سلطاناں_دی_تریخ
سلطنت سکڑنے لگی
شاہی فوج میں ایک بار پھر بغاوت نمودار ہوئی جو بڑھتے بڑھتے خونریز ہنگاموں میں تبدیل ہو گئی - ان اندرونی مسائل کو بھی حکمت کے ساتھ کنٹرول کیا گیا - ان سب کا معاملات کو قابو کرنے کا سہرا صدر اعظم محمد صوقوللی پاشا کے سر جاتا ہے - اکتوبر 1579 عیسوی میں شاہی محل کی اندرونی سازشوں کے نتیجے میں سلطنت کے قابل ترین اورعثمانی سلطنت کی ریڑھ کی ہڈی صدر اعظم محمد صوقوللی پاشا کو قتل کردیا گیا اور یوں عثمانی معیشت اور اداروں کی تنزلی کا دورِ آغاز شروع ہوگیا - مملکت عثمانیہ کے مفتوحہ علاقوں میں تعلیمی اداروں کا قیام اور نظام تعلیم کی اصلاح کے ساتھ ساتھ کارخانوں کا قیام بھی عمل میں لایا گیا - مگر معیشت کے امور میں ناتجربہ کاری کے سبب توازن برقرار نہ رہ سکا - سلطان غازی مراد خان ثالث نے اکیس سال حکمرانی کی اور پچاس سال کی عمر میں 16 جنوری 1595 عیسوی میں قسطنطنیہ وفات پائی- اپنے باپ کی تدفین کے تین دن بعد 19 جنوری 1595 عیسوی اس کا بڑا بیٹا غازی محمد خان ثالث بن مراد خان ثالث تخت نشین ہوا - تین دنوں تک تو سلطنت میں سوگ کا سماں رہا مگر جو رسم سلطان محمد فا تح نے برادران کے قتل کی شروع کی تھی اس کا بھیانک مظاہرہ غازی مراد خان ثالث کی تخت نشینی کے وقت دیکھنے میں آیا - اس قبیح رسم کا مقصد تو سلطان کے خلاف بغاوت کے اثرات کو ختم کرنا تھا مگر جس طرح اپنے خاندان کی نسل کشی کے ظالمانہ مظاھر سامنے آئے اس کا داغ ہمیشہ سلطنت کے چہرے پر نمایاں رہے گا سلطان محمد خان ثالث نے تخت پر بیٹھتے ہی اپنے 27 بھائیوں کے قتل کے احکامات جاری کئے - ان میں سے کچھ برادران تقریب تخت نشینی میں شریک بھی تھے - یہی نہیں اس کا ظالمانہ قدم اس سے بڑھ کر یہ بھی تھا کہ اس کو اپنی بیس بہنوں پر بھی ترس نہیں آیا اور ان کو بھی شک کی نگاہ سے دیکھا -اپنی سلطنت کی خاطر تمام بہنوں کی موت کا حکم دیا اور ان سب بہنوں کو قتل کردیا گیا -سلطان کا یہ قدم اس کو سلطنت کے سب سے مکروہ سلطان کے روپ میں پیش کرنے کے لئے بہت کافی ہے - کہتے ہیں کہ ان سب فیصلوں کی ذمہ دار اس کی ماں تھی - جس نے اپنی سوکنوں کی اولادوں کے قتل کا حکم دیا تھا - اس کے دور میں ہنگری میں آسٹریا اور عثمانیوں کے درمیان ایک طویل جنگ لڑی گئی جو 1596ء سے 1605ء تک جاری رہی۔ جنگ میں عثمانیوں کو بری طرح شکست سے دوچار ہونا پڑا - عثمانیوں کی جو ہیبت اور دبدبہ تھا وہ پیشرو نااہل حکمرانوں کی عیاشیوں کے سبب زائل ہو چکا تھا - فوج کی بزدلی اور پیٹھ دکھانے کے با عث سلطان کو افواج کی قیادت خود سنبھالنی پڑی اور وہ سلیمان اول کے بعد میدان جنگ میں اُترنے والا پہلا عثمانی حکمران تھا۔ وہ آستانہ سے بلغراد پہنچا اور فوج کی قیادت سنبھالی اس کی افواج نے ارلو کا قلعہ فتح کیا جو سلیمان قانونی کے دور میں بھی فتح نہیں کیا جا سکا تھا- 1596ء میں اگری فتح کیا اور جنگ کرسزتس میں ہیبسبرگ اور ٹرانسلوانیا کی افواج کو شکست دی۔ اسطرح ہنگری اور آسٹریا کی مشترکہ فوج کو جو پاپائے روم کے ایماء پر بھیجی گئیں تھیں عبرتناک شکست سے دوچار کیا - اس کے عہد خلافت میں فوج سے فرار ہونے والے ایک کمانڈر نے ایک بہت بڑا مذہبی فتنہ بھی کھڑا کیا تھا- اس باغی کمانڈر کا نام قرہ بازیجی تھا - اس نے اپنے بہت سے سپاہیوں سمیت فوج سے لیا تھا - اس کا کہنا تھا کہ حضرت محمد (صلعم ) اس کے خواب میں آئے تھے اور انھوں نے اس کو عثمانیوں پر فتح کی خوشخبری سنا ئی ہے - قرہ بازیجی کے اس اعلان کے بعد بہت سے سپاہی اور وہاں کے مسلمانوں کا ایک بہت بڑا طبقہ اس فتنہ پرور کے ساتھ مل گیا - قرہ بازیجی اور اس کے بھائی ولی حسن نے اپنی باقاعدہ فوج بنالی اور انھوں نے عثمانی سلطنت کی حدود میں بے حد تباہی پھیلائی - بالآخر عثمانی فوجوں نے اس کا پیچھا کیا اور ایک مقابلے میں قرہ بازیجی مارا گیا - جبکہ اس کے بھائی ولی حسن کو ہنگری اور آسٹریا کے محاذ پر بھیج دیا گیا - جہاں ولی حسن اور اس کے بہت سے سپاہی مارے گئے اور باقی منتشر ہوکر روپوش ہوگئے - جن کا تاریخ کی کتابوں میں کوئی تذکرہ نہیں ملتا - اگلے سال معالجین نے سلطان کو کثرت شراب نوشی اور بسیار خوری سے پیدا ہونے والے امراض کے باعث میدان جنگ میں اترنے سے منع کر دیا۔ ان جنگوں میں فتوحات کے باعث محمد ثالث کے دور میں زوال پزیر سلطنت عثمانیہ کو کوئی اور دھچکا نہیں پہنچا۔ 1603 عیسوی میں سلطان محمد خان ثالث کا انتقال ہوا - اس کی مدت خلافت نو سال رہی - 29 سال کی امر میں تخت پر بیٹھا اور 38 سال کی عمر میں وفات پاگیا - یہ مملکت عثمانی کا پانچواں خلیفہ تھا - اس کی وفات کے بعد اس کا بڑا بیٹا غازی احمد خان اول تخت نشین ہو ا- جس کی عمر اس وقت محض 15 سال تھی - غازی احمد خان اول کی سب سے اچھی بات یہ تھی کہ اس نے اپنے پیشروں کی طرح برادران قتل کی رسم کو آگے نہیں بڑھایا - بلکہ انہوں نے قتل برادران کے روایتی قانون کو استعمال کرنے کے بجائے اپنے بھائی مصطفٰی کو اپنی دادی صفیہ سلطان کے ہمراہ رہنے کی اجازت دی۔ وہ اپنی شہسواری، نیزہ زنی اور مختلف زبانوں ّ پر عبور رکھنے کے باعث معروف تھا۔ اپنے دور حکومت کے ابتدائی دور میں احمد اول نے عثمانی سلطنت کی گرتی ہوئی ساکھ کو قوت کے بل بوتے پر بحال کرنے کی کوشش کی مگر خاطر خواہ کامیابی نہیں مل سکی ۔ صلیبی قوتیں ایک بار پھر متحد ہوکر مقابلے پر آچکیں تھیں - دوسری جانب ایران مستقل طور پر ایک دو محاذ چھیڑ تا رہا - ایسے نازک وقت میں ایک مدبر وزیر مراد پاشا بہ قولوچی صدر اعظم بنا جس کی عمر اسی سال تھی مگر حوصلہ جوانوں جیسا تھا -اس کے دور حکومت میں ہنگری اور ایران میں لڑی جانے والی تمام جنگوں کے نتائج سلطنت کے حق میں نہیں نکلے اور 1606ء میں معاہدۂ ستواتورک کے نتیجے میں سلطنت کی ساکھ کو شدید نقصان پہنچا اور اس کے نتیجے میں آسٹریا کی جانب سے دیا جانے والا خراج ہمیشہ کیلئے ختم کردیا گیا - عریانی شاہوں کو کامیابیاں ملنے لگیں - سلطنت کی حدود بھی آھستہ آہستہ سمٹنے لگیں -1611 میں مراد پاشا بہ قولوچی کا انتقال ہوا - جس کے بعد ایران پوری قوت کے ساتھ عثمانی سلطنت پر حملہ آ ور ہوا -1613 عیسوی میں عثمانیوں کو شاہ ایران سے شرمناک معائدہ کرنا پڑا جس کی رو سے عراق عرب آذر بائیجان اور جو علاقے عثمانیوں نے حاصل کیے تھے سب واپس کردے جائیں - اس منحوس معائدے کے لئے عثمانیوں پر روس ، برطانیہ پرتگال اور فرانس کا مشترک دباؤ شامل تھا - کرغستان اور آذربائیجان، عراق ایران کے حوالے کر دیے گئے۔ 22 نو مبر 1617عیسوی میں سلطان غازی احمد خان اول کا انتقال ہوا - غازی سلطان احمد ایک شاعر بھی تھا جس کا تخلص بختی تھا۔ اپنے مذہبی خیالات کی وجہ سے مقبول تھا خدمت دین کے لیے خزانے کا بھرپور استعمال کرتا تھا۔ اس نے اسلامی قوانین کی بحالی کے لیے اقدامات بھی کیے اور شراب کی پابندی کا حکم صادر کیا اور نماز جمعہ کے موقع پر تمام افراد کی موجودگی کو بھی لازمی قرار دیا اس کا معمول تھا کہ وہ نماز جمعہ کی ادائیگی کے بعد غریبوں میں خیرات تقسیم کیا کرتا۔ آج احمد اول کو استنبول میں واقع سلطان احمد مسجد کے باعث یاد کیا جاتا ہے جو نیلی مسجد بھی کہلاتی ہے۔ اس مسجد کے گرد واقع علاقہ سلطان احمد کے نام سے موسوم ہے۔ اسی معروف مسجد کے دامن میں اس سلطان کی آخری آرامگاہ واقع ہے۔